Surface Pro 4 vil erstatte din bærbare

Microsoft går direkte i kødet på Apples MacBook Air med sin nye tablet, Surface Pro 4, der blev lanceret onsdag eftermiddag. Selv om det er en tablet, så er den så muskuløs, at den er op til 50 procent hurtigere end MacBook Air. Det hævder Microsoft i hvert fald.

På trods af, at den både har flere muskler og større skærm, har Surface Pro 4 samme størrelse som forgængeren Surface 3 Pro fra sidste år. Den er endda blevet barberet en kende tyndere – nu er den bare 8,4 millimeter tynd. I forhold til 3’erens 10,8 tommer skærm, har Surface Pro 4 fået 12,3 tommer. Det er sket ved at gøre rammen omkring skærmen smallere.

Bag skærmen banker Intels sjette-generations Core M-, Core i5- og Core i7-processorer (alt efter variant, red.), og tabletten fås med op til 1 terabyte lagerplads. Den har op til otte timers batterilevetid. Der er altså i den grad tale om en arbejdshest. Microsoft håber da også, at både studerende og professionelle brugere vil kaste sig over den, som et alternativ til den bærbare.

Efter lanceringen af iPad Pro har stylus-pennen fået comeback og Microsoft er med på legen. Den nye og ekstra følsomme Surface Pen gør dig i stand til at skrive, tegne og markere i dokumenter med ekstrem præcision, lover Microsoft, og så har den nye pen fået et ”viskelæder”, så du nemt kan slette dine noter eller markeringer. Den er desuden magnetisk, så den kan hægte sig på siden af Surface Pro 4.

Surface Pro 4 lander i de danske butikker d. 19. november, og forhandles via Microsoft Store og i udvalgte butikker landet over. Priserne er som følger:

4 GB RAM / 128 GB hukommelse, Intel Core M: 7.699,- kroner
4 GB RAM / 128 GB hukommelse, Intel Core i5: 8.799,- kroner
8 GB RAM / 256 GB hukommelse, Intel Core i5: 10.999,- kroner
8 GB RAM / 256 GB hukommelse, Intel Core i7: 13.999,- kroner
16 GB RAM / 256 GB hukommelse, Intel Core i7: 15.999,- kroner
16 GB RAM / 512 GB hukommelse, Intel Core i7: 18.999 kroner

Type Cover 4: 1.199,- kroner
[interaction id=”5614d62474a791dd4b56c3fd”]
Surface Pro 4 vil erstatte din bærbare